כריסטינה יאנג
קורות חייה

יאנג הוצגה כבוגרת אוניברסיטת סטנפורד וסטאז'רית כירורגית עם מרידת' גריי (אלן פומפאו), איזי סטיבנס (קתרין הייגל), אלכס קרב (ג'סטיין צ'יימברס) וג'ורג' או'מאלי (טי אר נייט). מנהלת הצוערות של סיאטל גרייס הייתה מירנדה ביילי (צ'נדרה וילסון). כמתמחה תחרותית, אגנוסטית ממוצא קוריאני-אמריקאי, שאפה להפוך לרופאה לאחר תאונת דרכים במעורבתה, שגבתה את חיי אביה. היא אובחנה כדיסלקטית, וגדלה בבוורלי הילס שבקליפורניה על ידי אימה ואביה החורג היהודים. ליאנג תואר ראשון בביוכימיה ממכללת סמית', תואר דוקטור לרפואה מאוניברסיטת סטנפורד ותואר דוקטור לפילוסופיה מאוניברסיטת קליפורניה בברקלי. היא נוהגת לפעול מתוך פרגמטיזם רגשי, ולעיתים רבות השאפתנות והתחרותיות שלה גרמו לרבים לראות אותה כ"רובוט חסר רגשות". היא יוצרת חיבור מיידי עם גריי, עוד ביומן הראשון כסטאז'ריות. עד מהרה הופכות השתיים לחברות הכי טובות אחת השנייה, כאשר הן מכונות באופן הדדי כ"איש שלי".
במהלך תקופת הסטאז' שלה הייתה ליאנג מערכת יחסים רומנית בלתי יציבה עם פרסטון ברק (איזאיה וושינגטון), ראש המחלקה לניתוחי קרדיולוגיה. באחד הפרקים הרתה ממנו באופן פתאומי. היא קבעה תור להפלה מלאכותית מבלי ליידע את בן-זוגה על ההריון עצמו, בשל התנהגותו הקרה שהפגין כלפיה. אולם לפני מועד התור התגלה כי יאנג סובלת מהיריון חוץ-רחמי. היא הובהלה לחדר הניתוח, בו התמוטטה כתוצאה משבר בחצוצרה. ברק גילה על כך, ולאחר ההפלה חזרו לאהוב. לאחר שנפצע בתקרית ירי בבית החולים נזקק לניתוח. ברק פיתח רעד בידו, ונזקק לשיקום ארוך. יאנג סייעה לו להסתיר את מצבו, כדי שיוכל לחזור לנתח, וביצעה את ניתוחיו במקומו. תחילה הכחישה את מעורבותה בסיפור, אולם לבסוף התוודתה בפני ריצ'רד ובר (ג'יימס פיקנס), ראש המחלקה הכירורגית על מעשיה. פעילותיהם של ברק ויאנג סיכלו את הסיכויים שלו להתמנות לתפקידו של ובר, שראה בדבר כבגידה חמורה. ברק הציע לה נישואין, והיא הסכימה לאחר שמונה ימי לבטים. ביום החתונה נתקפה בחרדה פתאומית, ואיחרה לצעידתה על שביל החופה. רגע לפני יציאתה לשביל פתח ברק את דלת חדר הכלה, ונפרד ממנה, בנימוק שהוא אינו בטוח אם היא מוכנה להתחייב לו לתמיד. מאז נעלם מבית החולים, ולא נראה שוב בסדרה עד העונה העשירית. גריי ויאנג יצאו יחד לירח דבש בהוואי, וכשחזרו גילו להפתעתן כי ברק עבר לבית חולים אחר.
ברק הוחלף על ידי אריקה האן (ברוק סמית'), שהפגינה חוסר חיבה ליאנג, בשל נטייתה לקיים יחסים רומנטיים עם הממונים עליה, כמו ברק וכמו המרצה שלה בסטנפורד, קולין מארלו (רוג'ר ריס). היא אף ממאנת לצרף אותה ללוח הניתוחים שלה. עם הזמן מסייעת קלי טורס (שרה רמירז) ליאנג לזכות באמונה של האן. לטענתה של האן, יאנג מזכירה לה את עצמה בצעירותה, ולכן היא ממשיכה למנוע ממנה להשתתף איתה בניתוחי לב-חזה. לבסוף מחליטה לעזוב את בית החולים, שנותר ללא ראש למחלקה הקרדיולוגית. יאנג מביעה חשש לקריירה שלה, במיוחד כשתוכנית הצוערות של סיאטל גרייס יורדת למקום ה-12 במדד האיכות הארצי. במקביל נודע כי ברק זכה בפרס הרפר-אייברי, עיטור ידוע-שם לרפואה בסדרה. יאנג נעלבה קשות ממנו על כך שלא הזכיר אותה בנאומו, גם לאחר שסייעה לו רבות עם הרעד בידו. בשיחה עם ובר התגלה כי היא הרגישה הרוסה נפשית, וששהותה בבית החולים מקבילה לנוכחות רוח רפאים בבית קברות.
בעונה הרביעית קודמה למתמחה בניתוחי לב-חזה. יאנג נועדה עם אואן האנט (קווין מק'קיד), מנתח טראומה צבאי. הוא טיפל בה לאחר שנדקרה בבטנה מנטיף קרח נופל. השניים מתאהבים ומתנשקים. בהמשך השתחרר האנט משירותו הצבאי, ומונה למנהל יחידת הטראומה בסיאטל גרייס. הקשר בניהם מתפתח במהרה, בייחוד לאחר שתמכה נפשית בחברתה גריי, על-אף חוסר הסכמתה עמה, בדבר יחסיה עם דרק שפרד (פטריק דמפסי). האנט, שסובל מ-הפרעת דחק פוסט-טראומטית (PTSD) מאז שירותו בעיראק, מתנהגת באופן בלתי צפוי, ואף חונק את יאנג בשנת מחשש שמדובר במחבל. היא מנסה להוות עבורו מפלט רגשי, אך ניסיונותיה הנשנים העלו חרס והם נפרדו.
כיוון שלא דיווחה על חוסר המקצועיות שהופגן על ידי הסטאז'רים החדשים, איבדה יאנג את הזכות להיות המתמחה הראשונה לבצע ניתוח לבדה, גם לאחר שנבחרה על ידי המנתחים הבכירים פה אחד. היא הורשתה לקבוע במקומה מתמחה אחר שיבצע את התהליך, ובעקבות סכסוך עם גריי בחרה בקרב. בסופו של דבר, היא וגריי מיישרות את ההדורים בניהן. כשסטיבנס מגלה כי היא חולה בסרטן מסכן חיים מחליטה לספר ליאנג, בשל יכולותיה להפריד בין חייה האישיים למקצועיים. היא גיבשה תוכנית טיפולית שהצילה את חייה של סטיבנס, והכריחה אותה לספר לחבריה. בד בבד התחיל האנט להיפגש עם פסיכולוג, ויאנג הביעה בפניו את אהבתה אליו. הם החליטו לחזור למערכת היחסים הרומנטית, תוך משנה זהירות בהתאם להתקדמות הטיפולית של האנט.
לאחר שיאנג הביעה תסכול עמוק על היעדר ראש למחלקה הקרדיולוגית החליט האנט להזמין את אחת הקולגות שלו מהצבא, טדי אלטמן (קים רייבר), לאייש את התפקיד. הוא תיאר זאת כ"מתנה" עבור יאנג. היא לא התרשמה מיכולותיה של אלטמן כמנתחת, כיוון שלא הייתה ידועה לציבור ולא פרסמה מאמרים אקדמאים. לבסוף הצליחה אלטמן לזכות בחיבתה של יאנג דרך השקפות העולם שלה וטוב לבה. עם זאת, נוצר בניהן מתח עקב אהבתן המשותפת להאנט. יאנג הייתה מוכנה לזנוח את מערכת היחסים שלה אתו לטובת המשך כהונתה של אלטמן כמורתה המקצועית. העניינים המקצועיים הסתדרו במשך הזמן, אך האנט ויאנג החליטו להיפרד שוב. במהלך מתקפת הירי בבית החולים נאלצה יאנג לנתח את שפרד, בעלה של גריי, תחת איומי אקדח. הניתוח עבר בהצלחה, והמתנקש שנכנס לבית החולים התאבד. לאחר מכן נישאה להאנט, מתוך חוויה משותפת של טראומה.
יאנג התמודדה עם PTSD חמור עקב המצב, והתקשתה לתפקד בעבודתה כראוי. היא החליטה לפרוש מתוכנית ההתמחות, ולעבוד כברמנית במועדון הלילה הסמוך. במהלך תקופה זו ערכה טקס חנוכת בית משותף בו שפרד ייעץ לה, ושכנע אותה לחזור לעסוק ברפואה ובהצלת חיים. היא נכנסה להריון מהאנט, וכמו בפעם הקודמת החליטה לעבור הפלה מלאכותית. על-אף שבחר ללוות אותה בתהליך, האנט כעס מאוד על החלטתה. לאחר מכן ביצעה יאנג ניתוח על הנרי ברטון, בעלה של אלטמן, מבלי לדעת את זהותו. הניתוח נכשל, והוא נפטר על שולחן הניתוחים. כשגילתה על זהותו הרגישה אשמה גדולה על כך. אלטמן סלחה לה, והבהירה כי היא עשתה כל מה שביכולתה להציל אותו. תחת הדרכתה למדה יאנג לחמול, לפתח סבלנות גבוהה למטופלים ואת יסודות הבסיס של ניתוחי קרדיולוגיה. לפני עזיבתה הורתה אלטמן ליאנג לבחור כמה ניתוחים מסובכים שטרם ביצעה, כדי שיוכלו לעשות אותם יחד.
עניין ההפלה העיב רבות על מערכת היחסים של יאנג והאנט, והם אף שכרו מטפל זוגי, שייעץ להם כיצד לאחות את הקרע. עם זאת, האנט קיים סטוץ עם חברתה של מטופלת בבית החולים. יאנג גילתה על כך, ונפרדה ממנו. כשתקופת ההתמחות התקרבה לסיומה התכוננו יאנג ושאר המתמחים לבחינות הסופיות ולמשרות העתידיות שלהם. היא התפייסה עם האנט, והודיעה לו כי היא עוברת למאיו קליניק במינסוטה. יאנג, גריי, שפרד, מארק סלואן, לקסי גריי ואריזונה רובינס נקלעו לתאונת מטוס בדרכם לניתוח הפרדת תאומים סיאמיים באיידהו. היא עברה התקף פסיכוטי זמני, שהוביל להתפרצויות אלימות ורגשיות. לבסוף עזבה יאנג למינסוטה כמתוכנן, והתקשתה להסתגל לתצורת העבודה של עמיתיה החדשים. במהלך שהותה שם התיידדה עם המנתח הוותיק קרייג תומאס. במקביל התאהבה בראש המחלקה, דארן פרקר, שהתנגד לשיטות המסורתיות של תומאס. לאחר שהאחרון מבניהם נפטר מהתקף לב חזרה יאנג לסיאטל.
לאחר שהוחזרה לעבודתה המקורית ביקש האנט ממנה גט. היא רצתה להתפייס אתו, אך ניסיונותיה העלו חרס. לבסוף הסכימה, והשניים התגרשו. מאוחר יותר גילתה כי הסיבה העיקרית לגירושין הייתה חשש מניגוד אינטרסים בתביעה הייצוגית שהוגשה על ידי מעורבי תאונת המטוס נגד בית החולים בניהולו. האנט סיפר לה כי הוא "הרגיש אחראי" לאסון, והיה מודאג מאוד מהאפשרות שנספתה יחד עם לקסי וסלואן בתאונה. על-אף הגירושין, קיימו השניים בניהם יחסי מין כמה פעמים. התובעים זכו ב-15 מיליון דולר עבור כל אחד, דבר שהוביל את בית החולים לפשיטת רגל. כדי למנוע את סגירתו החליטו להעניק לבית החולים את כל כספי התביעה, וקרן הרפר-אייברי הסכימה לתרום את שאר הסכום. כל אחד מהתובעים קיבל מושב בחבר הדירקטוריון של סיאטל גרייס. אחר-כך החליטה יאנג להיפרד מהאנט, בשל אהבתה ומסירותה למקצוע והרצון השונה של שניהם בנוגע לגידול משפחה עתידית.
לאחר הפרידה מהאנט המשיכה האנט במסלולה, והתמנתה לראש המחלקה קרדיולוגית בפועל. בשיחה עם חברתה גריי טענה מולה כי בחירתה להקים משפחה ולהביא שני ילדים לעולם פגעה בשיקולה המקצועי וניסיונה, זאת אף שתמכה תחילה בה. הדבר עורר מתח בניהן, וגריי ניסתה להדביק את הפער המקצועי שלה ביחס למתחמים האחרים באמצעות ניסוי קליני בכירורגיה כללית. אולם במקביל הנהיגה יאנג ניסוי קליני משלה בתחום הקרדיולוגיה, שהאפיל עוד על מערכת היחסים שלהן. ד"ר שיין רוס, סטאז'ר בשנה השנייה, עמד לצידה של יאנג כנגד גריי. השניים פיתחו מערכת יחסים רומנטית קצרה, במקביל להיותה של יאנג המנטורית המקצועית שלו. ניסויה של יאנג הצליח, והיא הועמדה לפרס הרפר-אייברי על הצלחתה להדפיס במדפסת תלת־ממד לב מלאכותי להשתלה. היא וגריי השלימו לאחר שיחה ארוכה.
יאנג נחשבה למועמדת החזקה ביותר על פי ההימורים, אך לבסוף לא זכתה בפרס היוקרתי. הסיבה לכך היא ניגוד אינטרסים מצד קרן הרפר-אייברי מול העובדים של סיאטל גרייס (ששונה לשם בית החולים לזכר גריי-סלואן), אותו מימנה לאחר פשיטת הרגל. בהמשך הוזמנה יאנג על ידי ברק לנאום על ניסויה במכון מחקר בציריך שבשווייץ. הוא הציע לה את משרתו, כדי שיוכל להקדיש יותר זמן לגידול משפחתו עם אשתו הנוכחית. היא הסכימה להצעה, והתחילה לראיין מועמדים שיחליפו אותה בתפקידה בגריי-סלואן. לבסוף נבחרה מגי פירס לכהן כראש המחלה הקרדיולוגית החדשה. בנוסף, העבירה יאנג את מניותיה בבית החולים לקרב, והמליצה עליו כמחליף למושבה בחבר הדירקטוריון.
בסיום העונה העשירית נפרדה יאנג מחבריה לעבודה, בניהם האנט, שפרד וגריי, עמם פיתחה במרוצת השנים קשר עמוק. היא וגריי אף רוקדות יחד בפעם האחרונה כדי לפרוק מתחים נפשיים. יאנג עזבה לציריך עם רוס, כדי שיוכל להמשיך ללמוד תחתיה. לאחר עזיבתה מזכירות הדמויות האחרות אותה מדי פעם, ואף מתוארת שיחה טלפונית עמה, על-אף שקולה לא נשמע. הופעתה האחרונה הייתה בהלווייתו של שפרד, בו נראתה יושבת לצד גריי ומנחמת אותה.
בעונה 16 כתבה יאנג לגריי בהודעת טקסט כי היא שלחה עבורה "מתנה". גריי תרה אחר המתנה לאורך כל הפרק, ולבסוף מגלה כי מדובר בראש מחלקת ניתוחי הילדים חדש, קורמק הייז (ריצ'רד פלוד). בהמשך מתאהבת גריי בו.